Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Граѓанска асоцијација за унапредување на инклузивноста во градовите и градските простори „Хумани градови“ Скопје, поднесена против Решението на Општина Куманово, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 07.07.2022 година, го донесе следното

**Р Е Ш Е Н И Е**

1. Жалбата изјавена од Граѓанска асоцијација за унапредување на инклузивноста во градовите и градските простори „Хумани градови“ Скопје, поднесена против Решението на Општина Куманово бр.30-4666/1 од 19.19.05.2022 година, по предметот Барање за пристап до информации од јавен карактер, заведена во Агенцијата под бр.08-179 на 21.06.2022 година, **СЕ УВАЖУВА и предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Граѓанска асоцијација за унапредување на инклузивноста во градовите и градските простори „Хумани градови“ Скопје, на 19.05.2022 година поднела Барање за пристап до информации од јавен карактер до Општина Куманово, по предметот Барање за пристап до информации од јавен карактер, со кое побарала по е-маил да и се достават следните информации:

„1. Годишните извештаи за бројот на заловени и третирани бездомни животни на територија на Општина Куманово во периодот од 2019 година, заклучно со денот на доставувањето на ова барање, односно 19.05.2022 година.

Извештаите бараме да бидат изготвени согласно форматот определен со член 9, став (1), точка 1 од Правилникот за техничките услови за прифатилиштата (141/10) и член 20, став (2), точка 1 од Правилникот за интервенции и третман на бездомните кучиња (44/21).“

Постапувајќи по оваа Барање, Имателот на информации на 07.06.2022 година, до Барателот доставил Решение со кое Барањето го уважува бр.30-4666/4. Во Решението е наведено дека: „...ве информира дека: Согласно барањето за слободен пристап до информации од јавен карактер бр.30-4666/1 од 19.05.2022 год.Ви доставуваме информации од јавен карактер по Ваше барање за заловени бездомни животни на територија на општина Куманово во прилог на фотокопија.“

Незадоволен од наведеното Решение, Барателот на информацијата на 21.06.2022 година поднесе Жалба до Агенцијата, заведена во Агенцијата под бр.08-179. Во Жалбата е наведено дека: „Општина Куманово, во нивниот одговор од 07.06.2022 година ни достави одговор само за вкупниот број на заловени кучиња за секоја година, наместо побараната детална евиденција, чиешто водење е законска обрска, член 20, став (2) од Правилникот за интервенции и третман на бездомните кучиња (44/21) и член 9, став (1), алинеја 1 од Правилникот за техничките услови за прифатилиштата....која треба да ги содржи следните податоци(во прилог содржината на член 20...)“.

Агенција, преку е-маил заведен под бр.08-179 од 22.06.2022 година, ја препрати Жалбата до Општина Куманово и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека имателот на информации не постапил целосно согласно одредбите од Законот за слободен пристап до информации од јавен карактер, со тоа што не му доставил одговор за вториот дел од Барањето.

Имателот на информации постапувајќи по Барање на Барателот донел решение, но не му ги доставил во целост бараните информации, туку му ги доставил вкупните бројки на заловени и третирани бездомни животни на територијата на Општина Куманово, а не целосна информација која согласно подзаконските акти има обврска да ја води како евиденција.

Барателот на информации побарал од Имателот на информации да му се достави евиднецијата за горенаведената барана информација, што Имателот на информации е должен да ја води и ажурира согласно Правилникот за техничките услови за прифатилиштата и Правилникот за интервенции и третман на бездомните кучиња. Евиденцијата треба да содржи општи податоци за животното (број на заловени кучиеа; број на стерилизирани кучиња..), податоци при заловување на кучињата (датум и време на заловување...), податоци при прием на животните (кондиција, раса, пол...) и податоци при вдомување односно враќање на реонот на заловување (назив на претпријатието..).

Имателот на информации е должен да постапува правилно по барањето за пристап до информации со тоа што и ќе го спроведе целосно своето донесено решение.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

 **Пламенка Бојчева**